17 Mehleng ya Samuele, Baisiraele ba ile ba fenywa ke Bafilisita ntweng. Go e na le gore ba botšiše Jehofa seo ba swanetšego go se dira, ba ile ba re: “A re tšeeng areka ya kgwerano ya Jehofa yeo e lego kua Shilo, e be go rena gore e tle e re phološe diatleng tša manaba a rena.” Mafelelo a phetho yeo e bile afe? “Go ile gwa bolawa batho ba bantši kudu mo banna ba Isiraele ba dikete tše masometharo (30 000) bao ba sepelago ka maoto ba ilego ba bolawa. [Go oketša moo], Areka ya Modimo ya thopša.” (1 Samuele 4:2-4, 10, 11) Baisiraele ba be ba nagana gore ge Areka e be e le go bona, Jehofa o be a tla ba thuša le go ba šireletša. Eupša ga se ba ka ba kgopela Jehofa gore a ba thuše goba go mmotšiša seo a se naganago. Go e na le moo, ba ile ba dira seo ba naganago gore se lokile, gomme ba welwa ke masetlapelo.—Bala Diema 14:12.